Oorvloed: October 2013
Meditasie kan jou gesondheid verbeter, jou energievlakke verhoog en jou vreugde vir die lewe verhoog.
Hoewel baie mense meditasie vereenselwig met Oosterse gelowe, beoefen amper elke geloof in die wêreld 'n vorm daarvan. In die Christelike geloof is daar selfs teksverse in die Ou Testament wat mense aanmoedig om te mediteer. Meditasie is ook goed vir jou gesondheid.
Meditasie is vir die gees wat asemhaal is vir die liggaam. Dis 'n doodnatuurlike proses wat ons die ruimte gee waarbinne ons onsself kan wees, waar ons nie verskoning hoef te maak vir onsself nie; nie regverdiging te soek vir onsself nie, waar ons geen ingewikkelde teorie hoef te begryp of geen tegniek hoef te bemeester nie. Ons hoef net te wees en in ons diepste wese te ervaar hoe goed die lewe is, watter ontsaglike waardevolle geskenk dit is. Elke meditasie is 'n nuwe begin wat ons deur middel van groot eenvoud leer om minder versteurbaar te word, minder afhanklik van eksterne stimuli en goedkeuring vir 'n gevoel van tevredenheid en balans.
Sonder twyfel sal baie mense baat deur meditasie en deur die tyd te neem om die eenvoudige oefeninge te doen wat gebruik word om die gedagtes te kalmeer, stres te verminder en energievlakke te verhoog.
Daar is geen een-dimensionele woordeboekdefinisie van meditasie nie, en geen metafoor verhelder dit ten volle nie. Maar dit kan vergelyk word met 'n pêrel van onskatbare waarde; die een ding wat meer "nodig" (essensieel) as alle ander dinge is.
Ongeag wat ons beskouing is oor wat die essensie of doel van die lewe is, ons opdrag bly dieselfde: Ons moet onsself ken indien ons geken wil word. Onsself liefhê, versorg, ons gesondheid respekteer. Hierdie is nie kennis van die Vals Self wat berus op fassinasie met die self of deur 'n preokkupasie met die self verkry word nie. Dis nie die soort liefde wat die ego in die middelpunt plaas en ander dinge daaraan ondergeskik wil stel nie. Dis kennis van die Ware Self wat ons in staat stel om met groter gemak te sê wie die Ander is.
SO WAT IS MEDITASIE?
Meditasie is 'n manier om ons self te transformeer en te heel. Wanneer ons mediteer, dan laat ons toe dat die draaikolk van gedagtes en idees verstadig tot by die punt waar ons kalm en positief met onsself kan konnekteer. Alhoewel daar baie verskillende maniere is om te mediteer, leer alle style ons om ons aandag te verskuif en te her-konnekteer met dié gedeelte van jouself wat waar en eg is.
HOEKOM DIT NODIG IS OM TE MEDITEER
Ongelukkig gaan ons nie deur die lewe soos kinders nie. Ons almal kom moeilike en stresvolle situasies teë gedurende ons lewe. En in plaas van om elke dag vars te begin, neig ons om die wêreld en negatiewe dinge van die verlede saam te sleep. Die gelukkige tevrede persoon wat jy was word oorweldig deur hierdie emosies en skielik voel jy ongelukkig en ontevrede en omdat die proses so subtiel is, weet jy nie hoekom nie.
Meditasie is 'n manier om deur daardie lae van emosies van die verlede en oordrewe gedagtes te breek. In plaas daarvan dat ons gedagtes en liggame oorgelaat is aan die genade van die lewe, neem ons beheer. Ons fokus ons aandag op 'n bewustelike manier en sien dan stadig hoe die valse lae van onsself begin te verdwyn soos ons weereens terugkeer na die oorsprong van ons geluk.
Alhoewel meditasie oeroud is en terug dateer na duisende jare, bevestig moderne wetenskaplike ondersoek nou wat ou wysheid lank terug ontdek het. Studie na studie bewys dat meditasie persepsie verbeter asook fokus, geheue en kreatiwiteit. Mense wat gereeld mediteer is gesonder, gelukkiger, meer ontspanne en meer produktief.
DIE WARE DOEL VAN MEDITASIE
Die doel van meditasie is om die toestand van ons hart en gemoed te transformeer en ons terug te bring na onsself. Soos ons gesonder en gelukkiger word en meer selfbewus raak, begin meer voordele natuurlik te vloei — verbeterde verstandelike funksionering, verbeterde intuïsie asook beter toegang tot onbewustelike hulpmiddels en bekwaamhede.
Posted by Maree Clarkson at 5:12 AM No comments: Links to this post
Labels: afrikaans, meditasie, oorvloed, selfsorg
Posted by Maree Clarkson at 6:13 AM No comments: Links to this post
Leef hierdie dag asof dit jou laaste sal wees. Onthou dat jy "môre" net op die kalender van gekke sal vind. Vergeet gister se terugslae en ignoreer die probleme van môre.
Vandag is al wat jy het. Maak dit die beste dag van jou jaar. Lééf jou droom.
Die treurigste woorde wat jy kan uiter is "Ek wens ek kon my lewe weer oor hê." Neem die vaandel en hardloop daarmee. Vandag is jou dag!
Begin vandag en behandel almal wat jy ontmoet, vriend of vyand, geliefde of onbekende, asof hulle vanaand dood sal wees. Reik uit en gee elkeen al die liefde en begrip wat jy kan bemeester, en doen dit met geen gedagte aan vergoeding nie.
Posted by Maree Clarkson at 2:45 PM No comments: Links to this post
Labels: afrikaans, begin, droom, leef, oorvloed, vandag
Om die deur toe te maak vir verandering is soos om in 'n weelderige huis met 'n pragtuin en swembad te woon en dan, in plaas van om in te duik en die heerlike water te geniet, sit jy net binne die huis en kyk uit na buite en dink hoe koud die water moet wees. En jy loop nooit in die tuin rond nie, kyk maar net soms daarna. En al die ander kamers? Wel, hulle is maar net vir gaste ...
Jy bly in een bekende spasie met 'n stel voorgeskrewe ondervindings en noem dit dan jou "gemaks-sone". Vasgevang in jou een kamertjie met die gordyne styf toe getrek, hoop en bid jy dat 'eendag' die geluk jou ook sal tref en dat alles wonderbaarlik sal verander. Want wonderbaarlike dinge gebeur mos net met ander mense, of so glo jy...
Sukses in enige iets gaan omtrent beplanning, voorbereiding en absolute fokus op die eindresultaat. En nog meer belangrik, dit gaan oor die feit dat jy bereid moet wees om uit jou gemakssone te beweeg.
Jy moet jouself skei van jou familiêre patroon van ondervinding en dit in onfamiliêre gebied waag, dan wag daar wonderlike ondervindings vir jou!